Period: Old Babylonian
Genre: Literary
Transliteration:
<SURFACE>
an gal-ta ki gal-še₃ ŋeštug₂-ga-ni na-an-gub
diŋir an gal-ta ki gal-še₃ ŋeštug₂-ga-ni...
{d}inana an...ŋeštug₂-ga-ni...
nin-ŋu₁₀ an mu-un-šub ki mu-un-šub kur-ra ba-e-a-ed₃
{d}inana an mu-un-šub ki mu-un-šub kur-ra ba-e-a-ed₃
nam-en mu-un-šub nam-lagar mu-un-šub kur-ra ba-e-a-ed₃
unug{ki}ga e₂-an-na mu-un-šub kur-ra ba-e-a-ed₃
bad₃-tibira{ki}a e₂-muš₃-kalam-ma mu-un-šub kur-ra...
zabalam{ki}a gi-gun₄{ki}na mu-un-šub kur-ra ba-e-a-ed₃
adab{ki}a e₂-šar-ra mu-un-šub kur-ra ba-e-a-ed₃
nibru{ki}a barag-dur₂-ŋar-ra mu-un-šub...
kiš{ki}a hur-saŋ-kalam-ma mu-un-šub kur-ra...
a-ga-de₃{ki}a e₂-ul-maš{ki} mu-un-šub kur-a ba-e-a-ed₃
umma{ki}a ib-gal mu-un-šub kur-ra ba-e-a-ed₃
urim₂{ki}ma e₂-dilmun-na mu-un-šub kur-ra ba-e-a-ed₃
kisiga{ki}a amaš-e₂-kug mu-un-šub kur-ra ba-e-a-ed₃
ŋir₂-su{ki}a e₂-eš₂-dam-kug mu-un-šub kur-ra ba-e-a-ed₃
i₃-si-in-na{ki} e₂-šeg₁₂-me-še₃-du₇ mu-un-šub kur-ra ba-e-a-ed₃
akšak{ki}a an-za-gar₃ mu-un-šub kur-ra ba-e-a-ed₃
šuruppag{ki}e niŋin₃-ŋar-kug mu-un-šub kur-ra ba-e-a-ed₃
ka-zal-lu{ki} e₂-šag₄-hul₂-la mu-un-šub kur-ra ba-e-a-ed₃
me 7(diš)-bi zag mu-ni-in-keše₂
me mu-un-ur₄-ur₄ šu-ni-še₃ mu-un-la₂
me dug₃ ŋiri₃ gub-ba i-im-ŋen
tug₂-šu-gur-ra men edin-na saŋ-ŋa₂-na mu-un-ŋal₂
hi-li saŋ-ki-na šu ba-ni-in-ti
{na₄}za-gin₃ di₄-di₄-la₂ gu₂-na ba-an-la₂
na₄-nunuz tab-ba gaba-na ba-ni-in-si
{tug₂}pala₃ tug₂ nam-nin-a bar-ra-na ba-an-dul
šembizid lu₂ he₂-em-du he₂-em-du igi-na ba-ni-in-ŋar
tu-di-da lu₂ ŋa₂-nu ŋa₂-nu gaba-na ba-an-gid₂
har kug-sig₁₇ šu-na ba-an-du₈
gi-diš-nindan eš₂-gana₂ za-gin₃ šu ba-ni-in-du₈
{d}inana kur-še₃ i-im-ŋen
sukkal-a-ni {d}ga-ša-an-šubur-ra egir-a-na i-im-ŋen
kug {d}inana-ke₄ {d}nin-šubur-ra gu₃ mu-na-de₂-e
ŋa₂-nu sukkal zid e₂-an-na-ŋu₁₀
sukkal e-ne-eŋ₃ sag₉-sag₉-ga-ŋu₁₀
ra-gaba e-ne-eŋ₃ ge-en-gen₆-na-ŋu₁₀
...ga-e-degₓ(RI) na degₓ(RI)-ŋu₁₀...
...ga-ra-ab-dug₄ ŋizzal...
ud-da kur-še₃ ed₃-de₃-en
ud-da kur-še₃ ŋen-na-ŋu₁₀-ne
er₂ du₆-du₆-dam mar-mar-ma-ni-ib
šem₃ gu₂-en-na du₁₂-du₁₂-a-ma-ni-ib
...diŋir-re-e-ne niŋin₂-niŋin₂-na-ma-ni-ib
...hur-ma-ab giri₁₇-zu hur-ma-ab
...u₆ di-zu...
ki mu-lu-da nu-di haš₄-gal-zu hur-ma-ab
mu-lu nu-tuku-gin₇ tug₂ dili-a mur₁₀-ma-ab
e₂-kur-re e₂ {d}mu-ul-lil₂-la₂-še₃ me-ri-zu dili...
...e₂ {d}mu-ul-lil₂-la₂-še₃ ku₄-ku₄-da-zu-ne
i-bi₂ {d}mu-ul-lil₂-la₂-še₃ er₂ šeš₂-a
...{d}mu-ul-lil₂ du₅-mu-zu mu-lu kur-ra nam-ba-da-an-gam-e
kug sag₉-ga-zu sahar kur-ra-ka nam-ba-da-ab-šar₂-re
za-gin₃ sag₉-ga-zu za zadim-ma-ka nam-ba-da-an-si-il-si-il
{ŋiš}taškarin-zu ŋiš nagar-ra-ka nam-ba-an-dar-dar-e
ki-sikil {d}ga-ša-an-na kur-ra nam-ba-da-an-gam-e
ud-da {d}mu-ul-lil₂ e-ne-eŋ₃-ba nu-ri-gub urim₂{ki}še₃ ŋen-na
urim₂{ki} e₂-mud-kur-ra-ka
...{d}nanna-še₃...
...{d}nanna-še₃ er₂ šeš₂-a
...{d}nanna du₅-mu-zu mu-lu kur-ra...
...sahar kur-ra-ka...
...sag₉-ga-zu za zadim-ma-ka nam-ba-da-an-si-il-si-il
...ŋiš...
ki-sikil...
ud-da {d}nanna...uru₂-ze₂-eb{ki}še₃ ŋen-na
uru₂-ze₂-eb{ki} e₂...
...{d}am-an-ki-ka₃-še₃ er₂ šeš₂-am₃
a-a {d}am-an-ki du₅-mu-zu mu-lu kur-ra nam-ba-da-an-gam-e
kug sag₉-ga-zu sahar kur-ra-ka...
za-gin₃ sag₉-ga-zu za zadim-ma-ka...
{ŋiš}taškarin-zu ŋiš nagar-ra-ka...
ki-sikil {d}ga-ša-an-na kur-ra nam-ba-da-an-gam-e
a-a {d}am-an-ki u₃-mu-un mu-uš-tug₂ da-ma-al-la-ke₄
u₂ nam-til₃-la mu-un-zu a nam-til₃-la mu-un-zu
e-ne ma-ra hu-mu-un-til₃-le-en
{d}inana kur-še₃...
sukkal-a-ni {d}nin-šubur-ra-ke₄ egir-a-ni...
sukkal-a-ni {d}nin-šubur-ra gu₃...
ŋen-na {d}ga-ša-an-šubur-ŋu₁₀ saŋ...
e-ne-eŋ₃ a-ra-dug₄-ga-ŋu₁₀ gu₂-zu la-ba-ši-šub
{d}inana e₂-gal ganzer-še₃ um-ma-te
{ŋiš}ig kur-ra-ka šu hul ba-an-us₂
abula kur-ra-ka gu₃ hul ba-an-de₂
e₂ ŋal₂-u₃ i₃-du₈ e₂ ŋal₂-u₃
e₂ ŋal₂-u₃ {d}bi₂-ti e₂ ŋal₂-u₃ dili-ŋu₁₀-še₃ ga-kur₉
{d}bi₂-ti i₃-du₈ gal kur-ra-ke₄
kug {d}inana inim mu-na-ni-ib-gi₄-gi₄
a-ba-me-en za-e
me-e {d}ga-ša-an-na ki {d}utu e₃-a-aš
tukum-bi za-e {d}inana ki {d}utu e₃-a-aš
a-na-am₃ ba-du-un kur nu-gi₄-še₃
har-ra-an lu₂ du-bi nu-gi₄-gi₄-de₃ šag₄-zu a-gin₇ tum₂-mu-un
kug {d}inana-ke₄ mu-na-ni-ib₂-gi₄-gi₄
nin₉ gal-ŋu₁₀ kug {d}ga-ša-an-ki-gal-la-ke₄
mu dam-a-ni u₃-mu-un gud-gal-an-na ba-an-ug₅-ga
ki-sig₁₀-ga-na i-bi₂ du₈-u₃-de₃
kaš ki-sig₁₀-ga-na gu-ul ba-ni-in-de₂ ur₅ he₂-na-nam-ma
{d}bi₂-ti i₃-du₈ gal kur-ra-ke₄
kug {d}inana-ra mu-na-ni-ib-gi₄-gi₄
gub-ba-a {d}inana nin-ŋa₂ ga-an-na-ab-dug₄
nin-ŋu₁₀ {d}ereš-ki-gal-la-ra ga-an-na-dug₄...ga-an-na-ab-dug₄
{d}bi₂-ti i₃-du₈ gal kur-ra-ke₄
nin-a-ni {d}ereš-ki-gal-la-ra
...gu₃ mu-na-de₂
nin-ŋu₁₀ ki-sikil 1(diš)-am₃
{d}inana...
{ŋiš}ig...
...
e₂-an-na...
me 7(diš)-bi zag...
me...
me...
tug₂-šu-gur-ra...
hi-li saŋ-ki-na...
...
na₄-nunuz tab-ba...
{tug₂}pala₃ nam-nin-a...
šembizid lu₂ he₂-em-du igi-ni...
tu-di-da lu₂ ŋa₂-nu ŋa₂-nu...
har kug-sig₁₇ šu-na...
gi-diš-nindan eš₂-gana₂ za-gin₃ šu-na...
ud-ba {d}ereš-ki-gal-la-ke₄ haš₂ bar-bi bi₂-in-ra
nundum zu₂ bi₂-in-gub inim šag₄-še₃ ba-ti
{d}bi₂-ti i₃-du₈ gal-ni-ir gu₃ mu-na-de₂-e
ŋa₂-nu {d}bi₂-ti i₃-du₈ gal kur-ra-ŋu₁₀
inim a-ra-dug₄-ga-ŋu₁₀ gu₂-zu la-ba-an-šub-be₂-en
abula kur-ra 7(diš)-bi {ŋiš}si-ŋar-bi he₂-eb-us₂
e₂-gal ganzer dili-bi {ŋiš}ig-bi šu ha-ba-an-us₂
e-ne ku₄-ku₄-da-ni-ta
gam-gam-ma-ni tug₂ zil-zil-la-ni-ta lu₂...
{d}bi₂-ti i₃-du₈ gal...
inim nin-a-na-še₃ saŋ keše₂...
abula kur-ra 7(diš)-bi {ŋiš}si-ŋar-bi...
e₂-gal ganzer dili-bi...
kug {d}inana-ra gu₃...
ŋa₂-nu {d}inana...
{d}inana...
gi-diš-nindan eš₂-gana₂ za-gin₃...
abula 1(diš)-kam-ma...
tug₂-šu-gur-ra men edin-na saŋ-ŋa₂-na lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
abula 2(diš)-kam-ma...
{na₄}za-gin₃ di₄-di₄-la₂ gu₂-na lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
abula 3(diš)-kam-ma ku₄-ku₄-da-ni-ta
na₄-nunuz tab-ba gaba-na lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
abula 4(diš)-kam-ma ku₄-ku₄-da-ni-ta
tu-di-da lu₂ ŋa₂-nu ŋa₂-nu gaba-na lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
abula 5(diš)-kam-ma ku₄-ku₄-da-ni-ta
har kug-sig₁₇ šu-na lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
abula 6(diš)-kam-ma ku₄-ku₄-da-ni-ta
gi-diš-nindan eš₂-gana₂ za-gin₃...lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
abula 7(diš)-kam-ma ku₄-ku₄-da-ni-ta
...tug₂ nam-nin-a bar-ra-na lu₂ ba-da-an-ze₂-er
ta-am₃ ne-e
si-a {d}inana me kur-ra-ke₄ šu al-du₇-du₇
{d}inana ŋarza kur-ra-ke₄ ka-zu na-an-ba-e
gam-gam-ma-ni tug₂ zil-zil-la-ni-ta lu₂ ma-an-de₆
nin₉-a-ni {ŋiš}gu-za-ni-ta im-ma-da-an-zig₃
e-ne {ŋiš}gu-za-ni-ta dur₂ im-mi-in-ŋar
{d}a-nun-na di-kud 7(diš)-bi igi-ni-še₃ di mu-un-da-ku₅-ru-ne
igi mu-ši-in-bar i-bi₂ uš₂-a-kam
inim i-ne-ne inim lipiš gig-ga-am₃
gu₃ i-ne-de₂ gu₃ nam-tag-tag-ga-am₃
munus tur₅-ra uzu niŋ₂ sag₃-ga-še₃ ba-an-kur₉
uzu niŋ₂ sag₃-ga {ŋiš}gag-ta lu₂ ba-da-an-la₂
...ŋi₆ 3(diš)-am₃ um-ta-zal-la-ta
sukkal-a-ni {d}nin-šubur-ra-ke₄
sukkal inim sag₉-sag₉-ga-ni
ra-gaba inim ge-en-ge-en-na-ni
inim nin-a-na-še₃ ŋeštug₂ ba-ši-in-gub
...šu nu-bar-re
...dug₄-ga-ni gu₂-ni la-ba-ši-šub
er₂ du₆-du₆-dam mu-un-na-ŋa₂-ŋa₂
...gu₂-en-na mu-un-du₁₂-a
e₂ diŋir-re-e-ne-ke₄ mu-un-na-niŋin₂-niŋin₂
igi-ni...giri₁₇-ni mu-un-hur
ki lu₂-da nu-di haš₄-gal-a-ni mu-un-na-hur
mu-lu nu-tuku-gin₇ tug₂ dili-a...
...e₂ {d}en-lil₂-la₂-še₃ ŋiri₃-ni dili mu-un-gub
...e₂ {d}en-lil₂-la₂-še₃ ku₄-ku₄-da-ni-ta
...er₂ im-ma-še₈-še₈
...du₅-mu-zu mu-lu kur-ra nam-ba-da-an-gam-e
...sag₉-ga-zu...
...sag₉-ga-zu za zadim-ka...
...ŋiš nagar-ra-ka...
...{d}ga-ša-an-na kur-ra...
...lipiš bal-a-ni {d}nin-šubur-ra-ke₄ mu-na-ni-ib-gi₄-gi₄
...an gal al bi₂-in-dug₄ ki gal al bi₂-in-dug₄
...an gal al bi₂-in-dug₄ ki gal al bi₂-in-dug₄
me kur-ra me al nu-di-da sa₂...he₂-eb-us₂
a-ba-am₃ ki-bi sa₂ in-na-an-dug₄...al mu-ni-in-dug₄
a-a {d}en-lil₂ inim-bi nu-mu-na-gub...ba-ŋen
urim₂{ki}...
e₂-kiš-nu-ŋal₂...
igi {d}nanna-še₃ er₂...
a-a {d}nanna du₅-mu-zu mu-lu kur-ra...
kug sag₉-ga-zu sahar kur-ra-ka...
{na₄}za-gin₃ sag₉-ga-zu za zadim-ka...
{ŋiš}taškarin-zu ŋiš nagar-ra-ka...
ki-sikil {d}ga-ša-an-na kur-ra...
a-a {d}nanna lipiš bal-a-ni...
dumu-ŋu₁₀ an gal al bi₂-in-dug₄...al bi₂-in-dug₄
{d}inana an gal al bi₂-in-dug₄...al...
me kur-ra me al nu-di-da sa₂...he₂-eb-us₂
a-ba-am₃ ki-bi...
a-a {d}nanna inim-bi...ba-ŋen
uru₂-ze₂-eb{ki} e₂ {d}en-ki-ka₃-še₃...
igi {d}en-ki-ka₃-še₃...
a-a {d}en-ki du₅-mu-zu mu-lu...
kug sag₉-ga-zu sahar kur-ra-ka...
{na₄}za-gin₃ sag₉-ga-zu za zadim-ka...
{ŋiš}taškarin-zu ŋiš nagar-ra-ka nam-ba-an-dar-dar-re
ki-sikil {d}ga-ša-an-na kur-ra nam-ba-da-an-gam-e
a-a {d}en-ki {d}nin-šubur-ra-ke₄ mu-un-na-ni-ib-gi₄-gi₄
dumu-ŋu₁₀ a-na bi₂-in-ak ŋe₂₆-e mu-un-kuš₂-u
{d}inana...bi₂-in-ak ŋe₂₆-e mu-un-kuš₂-u
nin...a-na bi₂-in-ak ŋe₂₆-e mu-un-kuš₂-u
nu-u₈-gig an-na-ke₄ a-na bi₂-in-ak ŋe₂₆-e mu-un-kuš₂-u
a-a {d}en-ki inim-bi ba-e-de₃-gub
umbin-si-ni mu-dur₇ ba-ra-an-de₆ kur-ŋar-ra-aš ba-an-dim₂
umbin-si 2(diš)-kam-ma mu-dur₇ ba-ra-an-de₆ gala-tur-ra-aš ba-an-dim₂
kur-ŋar-ra u₂ nam-til₃-la ba-an-šum₂
gala-tur-ra a nam-til₃-la ba-an-šum₂
...{d}en-ki gala-tur-ra kur-ŋar-ra gu₃...
1(diš)-am₃ u₂ nam-til₃-la 1(diš)-am₃ a nam-til₃-la ugu-ni-a šub-ba-ab-ze₂-en
ŋen-na-an-ze₂-en ŋiri₃ kur-še₃ nu₂-ba-an-ze₂-en
{ŋiš}ig nim-gin₇ dal-dal-e-de₃-en-ze₂-en
za-ra lil₂-gin₇ gur-gur-re-de₃-en-ze₂-en
ama gan-e nam dumu-ne-ne-še₃
{d}ereš-ki-gal-la-ke₄ i-nu₂-nu₂-ra-am₃
mur kug-ga-na gada nu-um-bur₂
gaba-ni bur šaŋan-gin₇ nu-um-gid₂
šu-si-ni {urud}lub-bi-gin₇ am₃-da-ŋal₂
siki-ni ga-raš{sar}gin₇ saŋ-ŋa₂-na mu-un-ur₄-ur₄-re
u-u₈-a šag₄-ŋu₁₀ dug₄-ga-ni
kuš₂-u₃-me-en nin-me a šag₄-zu...
...bar-ŋu₁₀ dug₄-ga-ni
kuš₂-u₃-me-en nin-me a bar-zu...
a-ba-am₃ za-e-me-en-ze₂-en
...šag₄-zu-še₃ bar-ŋu₁₀-ta bar-zu-še₃ dug₄-ga-na-ab-ze₂-en
diŋir he₂-me-en-ze₂-en inim ga-mu-ra-an-dug₄
lu₂-ulu₃ he₂-me-en-ze₂-en nam-zu-ne he₂-eb-tar-re
zi an-na zi ki-a pad₃-de₃-ne-ze₂-na-am₃
...
a id₂-bi ma-ra-ba-e-ne šu...
a-šag₄ še-ba ma-ra-ba-e-ne šu nam-ba-gid₂-i-en-ze₂-en
uzu niŋ₂ sag₃-ga {ŋiš}gag-ta la₂ šum₂-me-ab dug₄-ga-na-ab-ze₂-en dug₄-ga-ma-ab-ŋen-ze₂-en
uzu niŋ₂ sag₃-ga ga-ša-an-zu-ne-ne
niŋ₂ lugal-me he₂-a niŋ₂ nin-me he₂-a šum₂-ma-ze₂-en dug₄-ga-na-ab-ze₂-en
uzu niŋ₂ sag₃-ga {ŋiš}gag-ta la₂-a im-ma-da-ab-šum₂-mu-ze₂-en
1(diš)-am₃ u₂ nam-til₃-la 1(diš)-am₃ a nam-til₃-la ugu-na šub-bu-de₃-en-ze₂-en
{d}inana ha-ba-gub
gala-tur kur-ŋar-ra inim {d}en-ki-ka₃-še₃ saŋ keše₂...
{ŋiš}ig nim-gin₇ mu-un-dal-dal
za-ra lil₂-gin₇ mu-un-gur-gur
...nam dumu-ne-ne-še₃
...i-nu₂-nu₂-ra-am₃
...gada nu-un-bur₂
...bur šaŋan-na nu-un-gid₂
...{urud}lub-bi-gin₇...
...ga-raš{sar}gin₇...
...šag₄-ŋu₁₀ dug₄-ga-ni
...nin-me a šag₄-zu...
...bar-ŋu₁₀ dug₄-ga-ni
...nin-me a bar-zu in-na-ne-eš
...za-e-me-en-ze₂-en
...šag₄-zu-še₃ bar-ŋu₁₀-ta bar-zu-še₃ ba-e-de₃-en-ze₂-en
...inim ga-mu-ra-an-dug₄
...nam-zu-ne ga-mu-ri-ib-tar
...mu-ni-in-pad₃-de₃-eš
...
id₂ a-ba mu-ne-ba-e šu nu-um-ma-gid₂-de₃
a-šag₄ še-ba mu-ne-ba-e šu nu-um-ma-gid₂-de₃
uzu niŋ₂ sag₃-ga {ŋiš}gag-ta la₂ šum₂-me-eb in-na-an-ne-eš
kug {d}ereš-ki-gal-la-ke₄...mu-na-ni-ib-gi₄-gi₄
uzu niŋ₂ sag₃-ga niŋ₂ ga-ša-an-zu-ne-ne-kam aŋ₂ aŋ₂
...lugal-me niŋ₂ nin-me he₂-a šum₂-me-eb in-na-an-ne-eš aŋ₂
uzu niŋ₂ sag₃-ga {ŋiš}gag-ta la₂ im-me-ne-šum₂-uš
1(diš)-am₃ u₂ nam-til₃-la 1(diš)-am₃ a nam-til₃-la ugu-a bi₂-in-šub-bu-uš
{d}inana ba-gub
{d}ereš-ki-gal-la gala-tur kur-ŋar-ra gu₃...
tum₂-mu-un-ze₂-en...ba-dab₅
{d}inana inim...kur-ta ed₃
{d}inana kur-ta ed₃-da-ni
{d}a-nun-na-ke₄-e-ne ba-ab-ha-za-aš
a-ba-am₃ lu₂ kur-ta...kur-ta silim-ma-ni bi₂-in-ed₃-de₃
ud-da {d}inana kur-ta ba-ed₃-de₃
saŋ-dili saŋ-ŋa₂-na ha-ba-ab-šum₂-mu
{d}inana kur-ta ba-ed₃-de₃
lu₂ igi-na sukkal nu-me-a {ŋiš}ŋidru šu bi₂-in-du₈
bar-ra-na ra-gaba nu-me-a {ŋiš}tukul ur₂-ra bi₂-in-la₂
gal₅-la₂ tur-tur gi-šukur-gin₇
gal₅-la₂ gal-gal gi dub-ba-an-na-gin₇ zag-ga-na ba-an-dab₅-be-eš
lu₂ e-ne-ra in-ši-re₇-eš-am₃
lu₂ {d}inana-ra in-ši-re₇-eš-am₃
u₂ nu-zu-me-eš a nu-zu-me-eš
zid₂ dub-dub-ba nu-gu₇-me-eš
a bal-bal-a nu-na₈-na₈-me-eš
kadra niŋ₂ dug₃-ge šu nu-gid₂-me-eš
ur₂ dam niŋ₂ dug₃-ge-eš nu-sig₉-ge-me-eš
dumu niŋ₂ ku₇-ku₇-da ne nu-su-ub-ba-me-eš
dam ur₂ lu₂-ka ba-ra-an-si-il-si-il-le-eš
dumu lu₂ du₁₀-ub-ta ba-ra-an-zig₃-ge-eš
e₂-gi₄-a e₂ ušbar-ra-ka im-ta-an-e₃-eš-am₃
ur₂ lu₂-ka dam šu ti-a-me-eš
ubur emeda{da} la₂-ka dumu šu ti-a-me-eš
šum₂{sar} niŋ₂ sis-a nu-gum-e-me-eš
lu₂ ku₆ nu-gu₇-me-eš lu₂ ga-raš{sar}...
lu₂ {d}inana...
{d}inana kur-ta ed₃-da-ni
{d}nin-šubur-ra-ke₄ kan₄...ŋiri₃-ni-še₃ ba-an-šub
sahar-ra ba-da-an-tuš tug₂-mu-dur₇-ra ba-an-mur₁₀
gal₅-la₂-e-ne kug {d}inana-ra gu₃ mu-un-na-de₂-e
{d}inana iri-zu-še₃ ŋen-ba e-ne ga-ba-ab-tum₂-mu-de₃-en
kug {d}inana-ke₄ gal₅-la₂-e-ne mu-un-ne-ni-gi₄-gi₄
sukkal e-ne-eŋ₃ sag₉-sag₉-ga-ŋu₁₀
ra-gaba e-ne-eŋ₃ ge-en-gen₆-na-ŋu₁₀
...degₓ(RI)-ga-ŋu₁₀ šu nu-un-bar-re
...gu₂-ni...
er₂ du₆-du₆-dam ma-an-ŋa₂-ŋa₂
šem₃ gu₂-en-na ma-an-du₁₂-am₃
e₂ diŋir-re-e-ne ma-an-niŋin₂-niŋin₂
i-bi₂-ni ma-an-hur giri₁₇-ni ma-an-hur
...ki u₆ di ma-hur
ki mu-lu-da nu-di haš₄-gal-a-ni ma-an-hur
mu-lu nu-tuku-gin₇ tug₂ dili-a im-ma-an-mur₁₀
e₂-kur-re e₂ {d}mu-ul-lil₂-la₂-še₃
urim₂{ki}ma e₂ {d}nanna-še₃
uru₂-ze₂-eb{ki} e₂ {d}am-an-ki-ka₃-še₃
ŋiri₃-ni dili mu-un-gub
igi {d}am-an-ki-ka₃ er₂ bi₂-še₈-še₈
e-ne ma-a-ra mu-un-til₃-le-en
e-ne ta-gin₇...
ga-an-ši-re₇-de₃-en umma{ki}a šeg₁₂-kur-šag₄-ga-še₃ ga-am₃-ši-re₇-de₃-en
...šeg₁₂-kur-šag₄-ga-ta
{d}šara iri-ni-a ŋiri₃-ni-še₃ ba-an-šub
sahar-ra ba-da-an-tuš tug₂-mu-dur₇-ra ba-an-mur₁₀
gal₅-la₂-e-ne kug {d}inana-ra gu₃ mu-na-de₂-e
{d}inana iri-zu-še₃ ŋen-ba e-ne ga-ba-ab-tum₂-mu-de₃
kug {d}inana-ke₄ gal₅-la₂-e-ne mu-na-ni-ib-gi₄-gi₄
en₃-du du {d}šara-ŋu₁₀
umbin kud-ku₅-ra-ŋu₁₀ gu₂-tar la₂-ŋu₁₀
en₃ ta-gin₇ nam-ma-ra-ni-ib-ze₂-eŋ₃-ŋen
ga-e-re₇-en-de₃-en bad₃-tibira{ki}a e₂-muš₃-kalam-ma-še₃ ga-an-ši-re₇-en-de₃-en
bad₃-tibira{ki}a e₂-muš₃-kalam-ma-ta
{d}lu₂-lal₃-e iri-ni-a ŋiri₃-ni-še₃ ba-an-šub
sahar-a im-da-an-tuš tug₂-mu-dur₇-ra ba-an-mur₁₀
gal₅-la₂-e-ne kug {d}inana-ra gu₃ mu-na-de₂-e
{d}inana iri-zu-še₃ ŋen-ba e-ne ga-ba-ab-tum₂-mu-un-de₃-en
kug {d}inana-ke₄ gal₅-la₂-e-ne mu-na-ni-ib-gi₄-gi₄
{d}lu₂-lal₃ zag e₃-a a₂ zid-da gab₂-bu-ŋu₁₀ us₂-sa
e-ne ta-gin₇ nam-ma-ra-ab-ze₂-eŋ₃-en-ze₂-en
ga-e-re₇-de₃-en {ŋiš}hašhur gul-la edin kul-aba₄{ki}še₃...
{ŋiš}hašhur gul-la edin kul-aba₄{ki}še₃ ŋiri₃-ni-še₃ ba-e-re₇{re}eš
{d}dumu-zid tug₂ mah-a i-im-mur₁₀ mah-a dur₂-a dur₂ im-ma-ŋar
gal₅-la₂-e-ne haš₄-a-na i-im-dab₅-be₂-eš
{dug}šakir 7(diš)-e ga mu-un-de₂-eš-am₃
7(diš)-am₃...<unk> ra-gin₇ saŋ mu-un-da-sag₃-ge-ne
sipad-de₃ gi-gid₂ gi-di-da igi-ni šu nu-mu-un-tag-ge-ne
igi mu-un-ši-in-bar igi uš₂-a-ka
inim i-ne-ne inim lipiš gig-ga
gu₃ i-ne-de₂ gu₃ nam-tag-tag-ga
en₃-še₃ tum₃-mu-an-ze₂-en
kug {d}inana-ke₄ su₈-ba {d}dumu-zid-da šu-ne-ne-a in-na-šum₂
lu₂ e-ne lu₂ mu-un-ne-re₇-eš-am₃
lu₂ {d}dumu-zid mu-un-ši-re₇-eš-am₃
u₂ nu-zu-me-eš a nu-zu-me-eš
zid₂ dub-dub-ba nu-gu₇-me-eš
a bal-bal-a nu-na₈-na₈-me-eš
ur₂ dam niŋ₂ dug₃-ge-eš₂ nu-sig₉-ge-eš
dumu niŋ₂ ku₇-ku₇-da ne nu-su-ub-me-eš
dumu lu₂ du₁₀-ub-ta ba-ra-an-zig₃-ge-eš
e₂-gi₄-a e₂ ušbar-ra-ka um-ta-an-e₃-eš
{d}dumu-zid-de₃ er₂ im-da-pad₃ šeₓ(IGI@g)-šeₓ(IGI@g) i₃-ŋa₂-ŋa₂
ŋuruš-e {d}utu-ra an-še₃ šu-ni ba-an-na-zig₃
{d}utu murum₅-ŋu₁₀-me-en ŋe₂₆-e mussa-zu-me-en
e₂ ama-zu-še₃ i₃ gur₃-ru-me-en
e₂ {d}nin-gal-še₃ ga gur₃-ru-me-en
šu-ŋu₁₀ šu muš-a u₃-mu-ni-in-šum₂
ŋiri₃-ŋu₁₀ ŋiri₃ muš-a u₃-mu-ni-in-šum₂
gal₅-la₂-ŋu₁₀ ga-ba-da-kar nam-mu-un-ha-za-ne
...šu ba-an-ši-in-ti
...
...muš-a mu-e-ni-šum₂
...ŋiri₃ muš-a mu-e-ni-šum₂
...ba-ni-kar
...1(diš)-gin₇
...
kug {d}inana-ke₄...šag₄-ga-ni nam <unk>
kug {d}inana-ke₄ mu-ud-na-ni er₂ gig i₃-še₈-še₈
...šag₄-ga-ni...
...dam-ni...a₂-na...
...<unk>...
...
{u₂}numun₂ i₃-bur₁₂-re {u₂}numun₂ i₃-ze₂-e
dam lu₂ ur₂-zu-ne-ne...me dam kal-la-ŋu₁₀
dumu lu₂ ur₂-zu-ne-ne nu₂-a me dumu kal-la-ŋu₁₀
...me-am₃ mu-un <unk> e
...me-am₃ mu-un <unk> <unk>...e
...{d}inana-ra gu₃ mu-na-de₂-e
...lu₂-zu...a-na-am₃ niŋ₂-ba-ŋu₁₀-um
...nim-e mu-na-ni-ib-gi₄-gi₄
...ba-ab-pad₃-de₃-en niŋ₂-ba a-ra-ba-e
...ga-mu-un-dul-dul
nim-e kug {d}inana-ke₄...
ki-sikil {d}inana-ke₄ nim-e nam mu-ni-ib₂-tar-re
e₂ kaš-a-ka zabar <unk> naŋ-a-ke₄...
du₅-mu lu₂ kug-zu-ke₄-ne-gin₇ nam...
...{d}inana-ke₄ ur₅...
...er₂ im-še₈-še₈
nin₉ im-ma-ŋen šu-še₃ mu-da-ab-si
i₃-ne-eš₂ me-le-e-a...ŋu₁₀
za-e mu <unk> am₃ nin₉-zu mu <unk> am₃
ud za-e al di-di-e ud-bi...
ud nin₉-zu al di-di-e ud-bi...
kug {d}inana-ke₄ {d}dumu-zid saŋ-bi-še₃...
kug {d}ereš-ki-gal-la-ke₄
za₃-mi₂-zu dug₃-ga-am₃

Cuneiform:
<SURFACE>
𒀭𒃲𒋫𒆠𒃲𒂠𒄑𒌆𒉿𒂵𒉌𒈾𒀭𒁺
𒀭𒀭𒃲𒋫𒆠𒃲𒂠𒄑𒌆𒉿𒂵𒉌...
𒀭𒈹𒀭...𒄑𒌆𒉿𒂵𒉌...
𒎏𒈬𒀭𒈬𒌧𒊒𒆠𒈬𒌧𒊒𒆳𒊏𒁀𒂊𒀀𒇯𒁺
𒀭𒈹𒀭𒈬𒌧𒊒𒆠𒈬𒌧𒊒𒆳𒊏𒁀𒂊𒀀𒇯𒁺
𒉆𒂗𒈬𒌧𒊒𒉆𒇬𒈬𒌧𒊒𒆳𒊏𒁀𒂊𒀀𒇯𒁺
𒀕𒆠𒂵𒂍𒀭𒈾𒈬𒌧𒊒𒆳𒊏𒁀𒂊𒀀𒇯𒁺
𒂦𒁾𒉄𒆠𒀀𒂍𒈹𒌧𒈠𒈬𒌧𒊒𒆳𒊏...
𒍝𒈽𒀕𒆠𒀀𒄀𒀕𒆠𒈾𒈬𒌧𒊒𒆳𒊏𒁀𒂊𒀀𒇯𒁺
𒌓𒉣𒆠𒀀𒂍𒊬𒊏𒈬𒌧𒊒𒆳𒊏𒁀𒂊𒀀𒇯𒁺
𒂗𒆤𒆠𒀀𒁈𒂉𒃻𒊏𒈬𒌧𒊒...
𒆧𒆠𒀀𒄯𒊕𒌧𒈠𒈬𒌧𒊒𒆳𒊏...
𒀀𒂵𒉈𒆠𒀀𒂍𒌌𒈦𒆠𒈬𒌧𒊒𒆳𒀀𒁀𒂊𒀀𒇯𒁺
𒄑𒆵𒆠𒀀𒅁𒃲𒈬𒌧𒊒𒆳𒊏𒁀𒂊𒀀𒇯𒁺
𒋀𒀕𒆠𒈠𒂍𒉌𒌇𒈾𒈬𒌧𒊒𒆳𒊏𒁀𒂊𒀀𒇯𒁺
𒂮𒆠𒀀𒁦𒂍𒆬𒈬𒌧𒊒𒆳𒊏𒁀𒂊𒀀𒇯𒁺
𒄈𒋢𒆠𒀀𒂍𒂠𒁮𒆬𒈬𒌧𒊒𒆳𒊏𒁀𒂊𒀀𒇯𒁺
𒉌𒋛𒅔𒈾𒆠𒂍𒋞𒈨𒂠𒌌𒈬𒌧𒊒𒆳𒊏𒁀𒂊𒀀𒇯𒁺
𒌔𒆠𒀀𒀭𒍝𒃼𒈬𒌧𒊒𒆳𒊏𒁀𒂊𒀀𒇯𒁺
𒋢𒆳𒊒𒆠𒂊𒌋𒌓𒆤𒃻𒆬𒈬𒌧𒊒𒆳𒊏𒁀𒂊𒀀𒇯𒁺
𒅗𒉌𒇻𒆠𒂍𒊮𒄾𒆷𒈬𒌧𒊒𒆳𒊏𒁀𒂊𒀀𒇯𒁺
𒈨𒐌𒁉𒍠𒈬𒉌𒅔𒆟
𒈨𒈬𒌧𒌴𒌴𒋗𒉌𒂠𒈬𒌧𒇲
𒈨𒄭𒄊𒁺𒁀𒄿𒅎𒁺
𒌆𒋗𒄥𒊏𒃞𒂔𒈾𒊕𒂷𒈾𒈬𒌧𒅅
𒄭𒇷𒊕𒆠𒈾𒋗𒁀𒉌𒅔𒋾
𒎎𒍝𒆳𒌉𒌉𒇲𒄘𒈾𒁀𒀭𒇲
𒎎𒉭𒋰𒁀𒃮𒈾𒁀𒉌𒅔𒋛
𒌆𒉆𒎏𒌆𒉆𒎏𒀀𒁇𒊏𒈾𒁀𒀭𒌋𒌆
𒋆𒇽𒃶𒅎𒁺𒃶𒅎𒁺𒅆𒈾𒁀𒉌𒅔𒃻
𒌅𒁲𒁕𒇽𒂷𒉡𒂷𒉡𒃮𒈾𒁀𒀭𒁍
𒄯𒆬𒄀𒋗𒈾𒁀𒀭𒂃
𒄀𒁹𒃻𒂠𒃷𒍝𒆳𒋗𒁀𒉌𒅔𒂃
𒀭𒈹𒆳𒂠𒄿𒅎𒁺
𒈛𒀀𒉌𒀭𒂵𒊭𒀭𒋚𒊏𒂕𒀀𒈾𒄿𒅎𒁺
𒆬𒀭𒈹𒆤𒀭𒎏𒋚𒊏𒅗𒈬𒈾𒌤𒂊
𒂷𒉡𒈛𒍣𒂍𒀭𒈾𒈬
𒈛𒂊𒉈𒉘𒊷𒊷𒂵𒈬
𒊏𒃮𒂊𒉈𒉘𒄀𒂗𒄀𒈾𒈬
...𒂵𒂊𒊑𒈾𒊑𒈬...
...𒂵𒊏𒀊𒅗𒄑𒌆𒉿𒎓𒋡...
𒌓𒁕𒆳𒂠𒇯𒁺𒉈𒂗
𒌓𒁕𒆳𒂠𒁺𒈾𒈬𒉈
𒀀𒅆𒇯𒇯𒁮𒈥𒈥𒈠𒉌𒅁
𒀚𒄘𒂗𒈾𒌇𒌇𒀀𒈠𒉌𒅁
...𒀭𒊑𒂊𒉈𒆸𒆸𒈾𒈠𒉌𒅁
...𒄯𒈠𒀊𒅗𒍪𒄯𒈠𒀊
...𒅆𒂍𒁲𒍪...
𒆠𒈬𒇻𒁕𒉡𒁲𒍮𒃲𒍪𒄯𒈠𒀊
𒈬𒇻𒉡𒌇𒁶𒌆𒀸𒀀𒌆𒈠𒀊
𒂍𒆳𒊑𒂍𒀭𒈬𒌌𒆤𒇲𒂠𒈨𒊑𒍪𒀸...
...𒂍𒀭𒈬𒌌𒆤𒇲𒂠𒆭𒆭𒁕𒍪𒉈
𒄿𒉈𒀭𒈬𒌌𒆤𒇲𒂠𒀀𒅆𒋁𒀀
...𒀭𒈬𒌌𒆤𒂅𒈬𒍪𒈬𒇻𒆳𒊏𒉆𒁀𒁕𒀭𒃵𒂊
𒆬𒊷𒂵𒍪𒅖𒆳𒊏𒅗𒉆𒁀𒁕𒀊𒊹𒊑
𒍝𒆳𒊷𒂵𒍪𒍝𒈯𒈠𒅗𒉆𒁀𒁕𒀭𒋛𒅋𒋛𒅋
𒄑𒌆𒍪𒄑𒉄𒊏𒅗𒉆𒁀𒀭𒁯𒁯𒂊
𒆠𒂖𒀭𒂵𒊭𒀭𒈾𒆳𒊏𒉆𒁀𒁕𒀭𒃵𒂊
𒌓𒁕𒀭𒈬𒌌𒆤𒂊𒉈𒉘𒁀𒉡𒊑𒁺𒋀𒀕𒆠𒂠𒁺𒈾
𒋀𒀕𒆠𒂍𒄷𒄭𒆳𒊏𒅗
...𒀭𒋀𒆠𒂠...
...𒀭𒋀𒆠𒂠𒀀𒅆𒋁𒀀
...𒀭𒋀𒆠𒂅𒈬𒍪𒈬𒇻𒆳𒊏...
...𒅖𒆳𒊏𒅗...
...𒊷𒂵𒍪𒍝𒈯𒈠𒅗𒉆𒁀𒁕𒀭𒋛𒅋𒋛𒅋
...𒄑...
𒆠𒂖...
𒌓𒁕𒀭𒋀𒆠...𒍍𒍢𒅁𒆠𒂠𒁺𒈾
𒍍𒍢𒅁𒆠𒂍...
...𒀭𒄠𒀭𒆠𒂵𒂠𒀀𒅆𒋁𒀀𒀭
𒀀𒀀𒀭𒄠𒀭𒆠𒂅𒈬𒍪𒈬𒇻𒆳𒊏𒉆𒁀𒁕𒀭𒃵𒂊
𒆬𒊷𒂵𒍪𒅖𒆳𒊏𒅗...
𒍝𒆳𒊷𒂵𒍪𒍝𒈯𒈠𒅗...
𒄑𒌆𒍪𒄑𒉄𒊏𒅗...
𒆠𒂖𒀭𒂵𒊭𒀭𒈾𒆳𒊏𒉆𒁀𒁕𒀭𒃵𒂊
𒀀𒀀𒀭𒄠𒀭𒆠𒅇𒈬𒌧𒈬𒍑𒌆𒁕𒈠𒀠𒆷𒆤
𒌑𒉆𒋾𒆷𒈬𒌧𒍪𒀀𒉆𒋾𒆷𒈬𒌧𒍪
𒂊𒉈𒈠𒊏𒄷𒈬𒌧𒋾𒇷𒂗
𒀭𒈹𒆳𒂠...
𒈛𒀀𒉌𒀭𒎏𒋚𒊏𒆤𒂕𒀀𒉌...
𒈛𒀀𒉌𒀭𒎏𒋚𒊏𒅗...
𒁺𒈾𒀭𒂵𒊭𒀭𒋚𒈬𒊕...
𒂊𒉈𒉘𒀀𒊏𒅗𒂵𒈬𒄘𒍪𒆷𒁀𒅆𒊒
𒀭𒈹𒂍𒃲𒅆𒆳𒍝𒂠𒌝𒈠𒋼
𒄑𒅅𒆳𒊏𒅗𒋗𒅆𒌨𒁀𒀭𒍑
𒆍𒃲𒆳𒊏𒅗𒅗𒅆𒌨𒁀𒀭𒌤
𒂍𒅅𒅇𒉌𒂃𒂍𒅅𒅇
𒂍𒅅𒅇𒀭𒉈𒋾𒂍𒅅𒅇𒀸𒈬𒂠𒂵𒆭
𒀭𒉈𒋾𒉌𒂃𒃲𒆳𒊏𒆤
𒆬𒀭𒈹𒅗𒈬𒈾𒉌𒅁𒄄𒄄
𒀀𒁀𒈨𒂗𒍝𒂊
𒈨𒂊𒀭𒂵𒊭𒀭𒈾𒆠𒀭𒌓𒌓𒁺𒀀𒀸
𒋗𒃻𒌉𒇲𒁉𒍝𒂊𒀭𒈹𒆠𒀭𒌓𒌓𒁺𒀀𒀸
𒀀𒈾𒀀𒀭𒁀𒁺𒌧𒆳𒉡𒄄𒂠
𒄯𒊏𒀭𒇽𒁺𒁉𒉡𒄄𒄄𒉈𒊮𒍪𒀀𒁶𒁺𒈬𒌧
𒆬𒀭𒈹𒆤𒈬𒈾𒉌𒌈𒄄𒄄
𒎐𒃲𒈬𒆬𒀭𒂵𒊭𒀭𒆠𒃲𒆷𒆤
𒈬𒁮𒀀𒉌𒅇𒈬𒌧𒄞𒃲𒀭𒈾𒁀𒀭𒂦𒂵
𒆠𒋧𒂵𒈾𒄿𒉈𒂃𒅇𒉈
𒁉𒆠𒋧𒂵𒈾𒄖𒌌𒁀𒉌𒅔𒌤𒄯𒃶𒈾𒉆𒈠
𒀭𒉈𒋾𒉌𒂃𒃲𒆳𒊏𒆤
𒆬𒀭𒈹𒊏𒈬𒈾𒉌𒅁𒄄𒄄
𒁺𒁀𒀀𒀭𒈹𒎏𒂷𒂵𒀭𒈾𒀊𒅗
𒎏𒈬𒀭𒎏𒆠𒃲𒆷𒊏𒂵𒀭𒈾𒅗...𒂵𒀭𒈾𒀊𒅗
𒀭𒉈𒋾𒉌𒂃𒃲𒆳𒊏𒆤
𒎏𒀀𒉌𒀭𒎏𒆠𒃲𒆷𒊏
...𒅗𒈬𒈾𒌤
𒎏𒈬𒆠𒂖𒁹𒀀𒀭
𒀭𒈹...
𒄑𒅅...
...
𒂍𒀭𒈾...
𒈨𒐌𒁉𒍠...
𒈨...
𒈨...
𒌆𒋗𒄥𒊏...
𒄭𒇷𒊕𒆠𒈾...
...
𒎎𒉭𒋰𒁀...
𒌆𒉆𒎏𒉆𒎏𒀀...
𒋆𒇽𒃶𒅎𒁺𒅆𒉌...
𒌅𒁲𒁕𒇽𒂷𒉡𒂷𒉡...
𒄯𒆬𒄀𒋗𒈾...
𒄀𒁹𒃻𒂠𒃷𒍝𒆳𒋗𒈾...
𒌓𒁀𒀭𒎏𒆠𒃲𒆷𒆤𒍨𒁇𒁉𒉈𒅔𒊏
𒅻𒅗𒉈𒅔𒁺𒅗𒊮𒂠𒁀𒋾
𒀭𒉈𒋾𒉌𒂃𒃲𒉌𒅕𒅗𒈬𒈾𒌤𒂊
𒂷𒉡𒀭𒉈𒋾𒉌𒂃𒃲𒆳𒊏𒈬
𒅗𒀀𒊏𒅗𒂵𒈬𒄘𒍪𒆷𒁀𒀭𒊒𒁉𒂗
𒆍𒃲𒆳𒊏𒐌𒁉𒄑𒋛𒃻𒁉𒃶𒅁𒍑
𒂍𒃲𒅆𒆳𒍝𒀸𒁉𒄑𒅅𒁉𒋗𒄩𒁀𒀭𒍑
𒂊𒉈𒆭𒆭𒁕𒉌𒋫
𒃵𒃵𒈠𒉌𒌆𒉣𒉣𒆷𒉌𒋫𒇽...
𒀭𒉈𒋾𒉌𒂃𒃲...
𒅗𒎏𒀀𒈾𒂠𒊕𒆟...
𒆍𒃲𒆳𒊏𒐌𒁉𒄑𒋛𒃻𒁉...
𒂍𒃲𒅆𒆳𒍝𒀸𒁉...
𒆬𒀭𒈹𒊏𒅗...
𒂷𒉡𒀭𒈹...
𒀭𒈹...
𒄀𒁹𒃻𒂠𒃷𒍝𒆳...
𒆍𒃲𒁹𒄰𒈠...
𒌆𒋗𒄥𒊏𒃞𒂔𒈾𒊕𒂷𒈾𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒆍𒃲𒈫𒄰𒈠...
𒎎𒍝𒆳𒌉𒌉𒇲𒄘𒈾𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒆍𒃲𒐈𒄰𒈠𒆭𒆭𒁕𒉌𒋫
𒎎𒉭𒋰𒁀𒃮𒈾𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒆍𒃲𒐉𒄰𒈠𒆭𒆭𒁕𒉌𒋫
𒌅𒁲𒁕𒇽𒂷𒉡𒂷𒉡𒃮𒈾𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒆍𒃲𒐊𒄰𒈠𒆭𒆭𒁕𒉌𒋫
𒄯𒆬𒄀𒋗𒈾𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒆍𒃲𒐋𒄰𒈠𒆭𒆭𒁕𒉌𒋫
𒄀𒁹𒃻𒂠𒃷𒍝𒆳...𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒆍𒃲𒐌𒄰𒈠𒆭𒆭𒁕𒉌𒋫
...𒌆𒉆𒎏𒀀𒁇𒊏𒈾𒇽𒁀𒁕𒀭𒍢𒅕
𒋫𒀀𒀭𒉈𒂊
𒋛𒀀𒀭𒈹𒈨𒆳𒊏𒆤𒋗𒀠𒌌𒌌
𒀭𒈹𒉺𒀭𒆳𒊏𒆤𒅗𒍪𒈾𒀭𒁀𒂊
𒃵𒃵𒈠𒉌𒌆𒉣𒉣𒆷𒉌𒋫𒇽𒈠𒀭𒁺
𒎐𒀀𒉌𒄑𒄖𒍝𒉌𒋫𒅎𒈠𒁕𒀭𒍣
𒂊𒉈𒄑𒄖𒍝𒉌𒋫𒂉𒅎𒈪𒅔𒃻
𒀭𒀀𒉣𒈾𒁲𒋻𒐌𒁉𒅆𒉌𒂠𒁲𒈬𒌧𒁕𒋻𒊒𒉈
𒅆𒈬𒅆𒅔𒁇𒄿𒉈𒌀𒀀𒄰
𒅗𒄿𒉈𒉈𒅗𒀚𒍼𒂵𒀀𒀭
𒅗𒄿𒉈𒌤𒅗𒉆𒋳𒋳𒂵𒀀𒀭
𒊩𒌅𒊏𒍜𒃻𒉺𒂵𒂠𒁀𒀭𒆭
𒍜𒃻𒉺𒂵𒄑𒆕𒋫𒇽𒁀𒁕𒀭𒇲
...𒈪𒐈𒀀𒀭𒌝𒋫𒉌𒆷𒋫
𒈛𒀀𒉌𒀭𒎏𒋚𒊏𒆤
𒈛𒅗𒊷𒊷𒂵𒉌
𒊏𒃮𒅗𒄀𒂗𒄀𒂗𒈾𒉌
𒅗𒎏𒀀𒈾𒂠𒄑𒌆𒉿𒁀𒅆𒅔𒁺
...𒋗𒉡𒁇𒊑
...𒅗𒂵𒉌𒄘𒉌𒆷𒁀𒅆𒊒
𒀀𒅆𒇯𒇯𒁮𒈬𒌧𒈾𒂷𒂷
...𒄘𒂗𒈾𒈬𒌧𒌇𒀀
𒂍𒀭𒊑𒂊𒉈𒆤𒈬𒌧𒈾𒆸𒆸
𒅆𒉌...𒅗𒉌𒈬𒌧𒄯
𒆠𒇽𒁕𒉡𒁲𒍮𒃲𒀀𒉌𒈬𒌧𒈾𒄯
𒈬𒇻𒉡𒌇𒁶𒌆𒀸𒀀...
...𒂍𒀭𒂗𒆤𒇲𒂠𒄊𒉌𒀸𒈬𒌧𒁺
...𒂍𒀭𒂗𒆤𒇲𒂠𒆭𒆭𒁕𒉌𒋫
...𒀀𒅆𒅎𒈠𒋁𒋁
...𒂅𒈬𒍪𒈬𒇻𒆳𒊏𒉆𒁀𒁕𒀭𒃵𒂊
...𒊷𒂵𒍪...
...𒊷𒂵𒍪𒍝𒈯𒅗...
...𒄑𒉄𒊏𒅗...
...𒀭𒂵𒊭𒀭𒈾𒆳𒊏...
...𒀚𒁄𒀀𒉌𒀭𒎏𒋚𒊏𒆤𒈬𒈾𒉌𒅁𒄄𒄄
...𒀭𒃲𒀠𒉈𒅔𒅗𒆠𒃲𒀠𒉈𒅔𒅗
...𒀭𒃲𒀠𒉈𒅔𒅗𒆠𒃲𒀠𒉈𒅔𒅗
𒈨𒆳𒊏𒈨𒀠𒉡𒁲𒁕𒁲...𒃶𒅁𒍑
𒀀𒁀𒀀𒀭𒆠𒁉𒁲𒅔𒈾𒀭𒅗...𒀠𒈬𒉌𒅔𒅗
𒀀𒀀𒀭𒂗𒆤𒅗𒁉𒉡𒈬𒈾𒁺...𒁀𒁺
𒋀𒀕𒆠...
𒂍𒆧𒉡𒅅...
𒅆𒀭𒋀𒆠𒂠𒀀𒅆...
𒀀𒀀𒀭𒋀𒆠𒂅𒈬𒍪𒈬𒇻𒆳𒊏...
𒆬𒊷𒂵𒍪𒅖𒆳𒊏𒅗...
𒎎𒍝𒆳𒊷𒂵𒍪𒍝𒈯𒅗...
𒄑𒌆𒍪𒄑𒉄𒊏𒅗...
𒆠𒂖𒀭𒂵𒊭𒀭𒈾𒆳𒊏...
𒀀𒀀𒀭𒋀𒆠𒀚𒁄𒀀𒉌...
𒌉𒈬𒀭𒃲𒀠𒉈𒅔𒅗...𒀠𒉈𒅔𒅗
𒀭𒈹𒀭𒃲𒀠𒉈𒅔𒅗...𒀠...
𒈨𒆳𒊏𒈨𒀠𒉡𒁲𒁕𒁲...𒃶𒅁𒍑
𒀀𒁀𒀀𒀭𒆠𒁉...
𒀀𒀀𒀭𒋀𒆠𒅗𒁉...𒁀𒁺
𒍍𒍢𒅁𒆠𒂍𒀭𒂗𒆠𒂵𒂠...
𒅆𒀭𒂗𒆠𒂵𒂠...
𒀀𒀀𒀭𒂗𒆠𒂅𒈬𒍪𒈬𒇻...
𒆬𒊷𒂵𒍪𒅖𒆳𒊏𒅗...
𒎎𒍝𒆳𒊷𒂵𒍪𒍝𒈯𒅗...
𒄑𒌆𒍪𒄑𒉄𒊏𒅗𒉆𒁀𒀭𒁯𒁯𒊑
𒆠𒂖𒀭𒂵𒊭𒀭𒈾𒆳𒊏𒉆𒁀𒁕𒀭𒃵𒂊
𒀀𒀀𒀭𒂗𒆠𒀭𒎏𒋚𒊏𒆤𒈬𒌧𒈾𒉌𒅁𒄄𒄄
𒌉𒈬𒀀𒈾𒉈𒅔𒀝𒂷𒂊𒈬𒌧𒊨𒌋
𒀭𒈹...𒉈𒅔𒀝𒂷𒂊𒈬𒌧𒊨𒌋
𒎏...𒀀𒈾𒉈𒅔𒀝𒂷𒂊𒈬𒌧𒊨𒌋
𒉡𒇇𒍼𒀭𒈾𒆤𒀀𒈾𒉈𒅔𒀝𒂷𒂊𒈬𒌧𒊨𒌋
𒀀𒀀𒀭𒂗𒆠𒅗𒁉𒁀𒂊𒉈𒁺
𒌢𒋛𒉌𒈬𒁍𒁀𒊏𒀭𒁺𒆳𒃻𒊏𒀸𒁀𒀭𒁶
𒌢𒋛𒈫𒄰𒈠𒈬𒁍𒁀𒊏𒀭𒁺𒍑𒆪𒌉𒊏𒀸𒁀𒀭𒁶
𒆳𒃻𒊏𒌑𒉆𒋾𒆷𒁀𒀭𒋧
𒍑𒆪𒌉𒊏𒀀𒉆𒋾𒆷𒁀𒀭𒋧
...𒀭𒂗𒆠𒍑𒆪𒌉𒊏𒆳𒃻𒊏𒅗...
𒁹𒀀𒀭𒌑𒉆𒋾𒆷𒁹𒀀𒀭𒀀𒉆𒋾𒆷𒌋𒅗𒉌𒀀𒊒𒁀𒀊𒍢𒂗
𒁺𒈾𒀭𒍢𒂗𒄊𒆳𒂠𒈿𒁀𒀭𒍢𒂗
𒄑𒅅𒉏𒁶𒊑𒊑𒂊𒉈𒂗𒍢𒂗
𒍝𒊏𒆤𒁶𒄥𒄥𒊑𒉈𒂗𒍢𒂗
𒂼𒃶𒂊𒉆𒌉𒉈𒉈𒂠
𒀭𒎏𒆠𒃲𒆷𒆤𒄿𒈿𒈿𒊏𒀀𒀭
𒄯𒆬𒂵𒈾𒃰𒉡𒌝𒁔
𒃮𒉌𒁓𒌋𒃶𒁶𒉡𒌝𒁍
𒋗𒋛𒉌𒍏𒈜𒁉𒁶𒀀𒀭𒁕𒅅
𒋠𒉌𒂵𒆜𒊬𒁶𒊕𒂷𒈾𒈬𒌧𒌴𒌴𒊑
𒌋𒇇𒀀𒊮𒈬𒅗𒂵𒉌
𒊨𒅇𒈨𒂗𒎏𒈨𒀀𒊮𒍪...
...𒁇𒈬𒅗𒂵𒉌
𒊨𒅇𒈨𒂗𒎏𒈨𒀀𒁇𒍪...
𒀀𒁀𒀀𒀭𒍝𒂊𒈨𒂗𒍢𒂗
...𒊮𒍪𒂠𒁇𒈬𒋫𒁇𒍪𒂠𒅗𒂵𒈾𒀊𒍢𒂗
𒀭𒃶𒈨𒂗𒍢𒂗𒅗𒂵𒈬𒊏𒀭𒅗
𒇽𒍇𒃶𒈨𒂗𒍢𒂗𒉆𒍪𒉈𒃶𒅁𒋻𒊑
𒍣𒀭𒈾𒍣𒆠𒀀𒅆𒊒𒉈𒉈𒍢𒈾𒀀𒀭
...
𒀀𒀀𒇉𒁉𒈠𒊏𒁀𒂊𒉈𒋗...
𒀀𒊮𒊺𒁀𒈠𒊏𒁀𒂊𒉈𒋗𒉆𒁀𒁍𒄿𒂗𒍢𒂗
𒍜𒃻𒉺𒂵𒄑𒆕𒋫𒇲𒋧𒈨𒀊𒅗𒂵𒈾𒀊𒍢𒂗𒅗𒂵𒈠𒀊𒁺𒍢𒂗
𒍜𒃻𒉺𒂵𒂵𒊭𒀭𒍪𒉈𒉈
𒃻𒈗𒈨𒃶𒀀𒃻𒎏𒈨𒃶𒀀𒋧𒈠𒍢𒂗𒅗𒂵𒈾𒀊𒍢𒂗
𒍜𒃻𒉺𒂵𒄑𒆕𒋫𒇲𒀀𒅎𒈠𒁕𒀊𒋧𒈬𒍢𒂗
𒁹𒀀𒀭𒌑𒉆𒋾𒆷𒁹𒀀𒀭𒀀𒉆𒋾𒆷𒌋𒅗𒈾𒊒𒁍𒉈𒂗𒍢𒂗
𒀭𒈹𒄩𒁀𒁺
𒍑𒆪𒌉𒆳𒃻𒊏𒅗𒀭𒂗𒆠𒂵𒂠𒊕𒆟...
𒄑𒅅𒉏𒁶𒈬𒌧𒊑𒊑
𒍝𒊏𒆤𒁶𒈬𒌧𒄥𒄥
...𒉆𒌉𒉈𒉈𒂠
...𒄿𒈿𒈿𒊏𒀀𒀭
...𒃰𒉡𒌧𒁔
...𒁓𒌋𒃶𒈾𒉡𒌧𒁍
...𒍏𒈜𒁉𒁶...
...𒂵𒆜𒊬𒁶...
...𒊮𒈬𒅗𒂵𒉌
...𒎏𒈨𒀀𒊮𒍪...
...𒁇𒈬𒅗𒂵𒉌
...𒎏𒈨𒀀𒁇𒍪𒅔𒈾𒉈𒌍
...𒍝𒂊𒈨𒂗𒍢𒂗
...𒊮𒍪𒂠𒁇𒈬𒋫𒁇𒍪𒂠𒁀𒂊𒉈𒂗𒍢𒂗
...𒅗𒂵𒈬𒊏𒀭𒅗
...𒉆𒍪𒉈𒂵𒈬𒊑𒅁𒋻
...𒈬𒉌𒅔𒅆𒊒𒉈𒌍
...
𒀀𒇉𒀀𒁀𒈬𒉈𒁀𒂊𒋗𒉡𒌝𒈠𒁍𒉈
𒀀𒊮𒊺𒁀𒈬𒉈𒁀𒂊𒋗𒉡𒌝𒈠𒁍𒉈
𒍜𒃻𒉺𒂵𒄑𒆕𒋫𒇲𒋧𒈨𒅁𒅔𒈾𒀭𒉈𒌍
𒆬𒀭𒎏𒆠𒃲𒆷𒆤...𒈬𒈾𒉌𒅁𒄄𒄄
𒍜𒃻𒉺𒂵𒃻𒂵𒊭𒀭𒍪𒉈𒉈𒄰𒉘𒉘
...𒈗𒈨𒃻𒎏𒈨𒃶𒀀𒋧𒈨𒅁𒅔𒈾𒀭𒉈𒌍𒉘
𒍜𒃻𒉺𒂵𒄑𒆕𒋫𒇲𒅎𒈨𒉈𒋧𒍑
𒁹𒀀𒀭𒌑𒉆𒋾𒆷𒁹𒀀𒀭𒀀𒉆𒋾𒆷𒌋𒅗𒀀𒉈𒅔𒊒𒁍𒍑
𒀭𒈹𒁀𒁺
𒀭𒎏𒆠𒃲𒆷𒍑𒆪𒌉𒆳𒃻𒊏𒅗...
𒁺𒈬𒌧𒍢𒂗...𒁀𒆪
𒀭𒈹𒅗...𒆳𒋫𒇯𒁺
𒀭𒈹𒆳𒋫𒇯𒁺𒁕𒉌
𒀭𒀀𒉣𒈾𒆤𒂊𒉈𒁀𒀊𒄩𒍝𒀸
𒀀𒁀𒀀𒀭𒇽𒆳𒋫...𒆳𒋫𒁲𒈠𒉌𒉈𒅔𒇯𒁺𒉈
𒌓𒁕𒀭𒈹𒆳𒋫𒁀𒇯𒁺𒉈
𒊕𒀸𒊕𒂷𒈾𒄩𒁀𒀊𒋧𒈬
𒀭𒈹𒆳𒋫𒁀𒇯𒁺𒉈
𒇽𒅆𒈾𒈛𒉡𒈨𒀀𒄑𒉺𒋗𒉈𒅔𒂃
𒁇𒊏𒈾𒊏𒃮𒉡𒈨𒀀𒄑𒆪𒌫𒊏𒉈𒅔𒇲
𒋼𒇲𒌉𒌉𒄀𒅆𒆕𒁶
𒋼𒇲𒃲𒃲𒄀𒁾𒁀𒀭𒈾𒁶𒍠𒂵𒈾𒁀𒀭𒆪𒁁𒌍
𒇽𒂊𒉈𒊏𒅔𒅆𒁻𒌍𒀀𒀭
𒇽𒀭𒈹𒊏𒅔𒅆𒁻𒌍𒀀𒀭
𒌑𒉡𒍪𒈨𒌍𒀀𒉡𒍪𒈨𒌍
𒍥𒁾𒁾𒁀𒉡𒅥𒈨𒌍
𒀀𒁄𒁄𒀀𒉡𒅘𒅘𒈨𒌍
𒃻𒊮𒀀𒃻𒄭𒄀𒋗𒉡𒁍𒈨𒌍
𒌫𒁮𒃻𒄭𒄀𒌍𒉡𒋛𒄀𒈨𒌍
𒌉𒃻𒆯𒆯𒁕𒉈𒉡𒋢𒌒𒁀𒈨𒌍
𒁮𒌫𒇽𒅗𒁀𒊏𒀭𒋛𒅋𒋛𒅋𒇷𒌍
𒌉𒇽𒄭𒌒𒋫𒁀𒊏𒀭𒍣𒄀𒌍
𒂍𒄄𒀀𒂍𒌰𒊏𒅗𒅎𒋫𒀭𒌓𒁺𒌍𒀀𒀭
𒌫𒇽𒅗𒁮𒋗𒋾𒀀𒈨𒌍
𒁛𒌝𒈨𒁕𒇲𒅗𒌉𒋗𒋾𒀀𒈨𒌍
𒋧𒊬𒃻𒋀𒀀𒉡𒄣𒂊𒈨𒌍
𒇽𒄩𒉡𒅥𒈨𒌍𒇽𒂵𒆜𒊬...
𒇽𒀭𒈹...
𒀭𒈹𒆳𒋫𒇯𒁺𒁕𒉌
𒀭𒎏𒋚𒊏𒆤𒆍...𒄊𒉌𒂠𒁀𒀭𒊒
𒅖𒊏𒁀𒁕𒀭𒆪𒌆𒈬𒁍𒊏𒁀𒀭𒌆
𒋼𒇲𒂊𒉈𒆬𒀭𒈹𒊏𒅗𒈬𒌧𒈾𒌤𒂊
𒀭𒈹𒌷𒍪𒂠𒁺𒁀𒂊𒉈𒂵𒁀𒀊𒁺𒈬𒉈𒂗
𒆬𒀭𒈹𒆤𒋼𒇲𒂊𒉈𒈬𒌧𒉈𒉌𒄄𒄄
𒈛𒂊𒉈𒉘𒊷𒊷𒂵𒈬
𒊏𒃮𒂊𒉈𒉘𒄀𒂗𒄀𒈾𒈬
...𒊑𒂵𒈬𒋗𒉡𒌧𒁇𒊑
...𒄘𒉌...
𒀀𒅆𒇯𒇯𒁮𒈠𒀭𒂷𒂷
𒀚𒄘𒂗𒈾𒈠𒀭𒌇𒀀𒀭
𒂍𒀭𒊑𒂊𒉈𒈠𒀭𒆸𒆸
𒄿𒉈𒉌𒈠𒀭𒄯𒅗𒉌𒈠𒀭𒄯
...𒆠𒅆𒂍𒁲𒈠𒄯
𒆠𒈬𒇻𒁕𒉡𒁲𒍮𒃲𒀀𒉌𒈠𒀭𒄯
𒈬𒇻𒉡𒌇𒁶𒌆𒀸𒀀𒅎𒈠𒀭𒌆
𒂍𒆳𒊑𒂍𒀭𒈬𒌌𒆤𒇲𒂠
𒋀𒀕𒆠𒈠𒂍𒀭𒋀𒆠𒂠
𒍍𒍢𒅁𒆠𒂍𒀭𒄠𒀭𒆠𒂵𒂠
𒄊𒉌𒀸𒈬𒌧𒁺
𒅆𒀭𒄠𒀭𒆠𒂵𒀀𒅆𒉈𒋁𒋁
𒂊𒉈𒈠𒀀𒊏𒈬𒌧𒋾𒇷𒂗
𒂊𒉈𒋫𒁶...
𒂵𒀭𒅆𒁻𒉈𒂗𒄑𒆵𒆠𒀀𒋞𒆳𒊮𒂵𒂠𒂵𒀀𒀭𒅆𒁻𒉈𒂗
...𒋞𒆳𒊮𒂵𒋫
𒀭𒁈𒌷𒉌𒀀𒄊𒉌𒂠𒁀𒀭𒊒
𒅖𒊏𒁀𒁕𒀭𒆪𒌆𒈬𒁍𒊏𒁀𒀭𒌆
𒋼𒇲𒂊𒉈𒆬𒀭𒈹𒊏𒅗𒈬𒈾𒌤𒂊
𒀭𒈹𒌷𒍪𒂠𒁺𒁀𒂊𒉈𒂵𒁀𒀊𒁺𒈬𒉈
𒆬𒀭𒈹𒆤𒋼𒇲𒂊𒉈𒈬𒈾𒉌𒅁𒄄𒄄
𒇷𒁺𒁺𒀭𒁈𒈬
𒌢𒋻𒋻𒊏𒈬𒄘𒋻𒇲𒈬
𒇷𒋫𒁶𒉆𒈠𒊏𒉌𒅁𒍢𒉘𒁺
𒂵𒂊𒁻𒂗𒉈𒂗𒂦𒁾𒉄𒆠𒀀𒂍𒈹𒌧𒈠𒂠𒂵𒀭𒅆𒁻𒂗𒉈𒂗
𒂦𒁾𒉄𒆠𒀀𒂍𒈹𒌧𒈠𒋫
𒀭𒇽𒋭𒂊𒌷𒉌𒀀𒄊𒉌𒂠𒁀𒀭𒊒
𒅖𒀀𒅎𒁕𒀭𒆪𒌆𒈬𒁍𒊏𒁀𒀭𒌆
𒋼𒇲𒂊𒉈𒆬𒀭𒈹𒊏𒅗𒈬𒈾𒌤𒂊
𒀭𒈹𒌷𒍪𒂠𒁺𒁀𒂊𒉈𒂵𒁀𒀊𒁺𒈬𒌧𒉈𒂗
𒆬𒀭𒈹𒆤𒋼𒇲𒂊𒉈𒈬𒈾𒉌𒅁𒄄𒄄
𒀭𒇽𒋭𒍠𒌓𒁺𒀀𒀉𒍣𒁕𒆏𒁍𒈬𒍑𒊓
𒂊𒉈𒋫𒁶𒉆𒈠𒊏𒀊𒍢𒉘𒂗𒍢𒂗
𒂵𒂊𒁻𒉈𒂗𒄑𒈢𒄢𒆷𒂔𒆰𒀕𒆠𒂠...
𒄑𒈢𒄢𒆷𒂔𒆰𒀕𒆠𒂠𒄊𒉌𒂠𒁀𒂊𒁻𒊑𒌍
𒀭𒌉𒍣𒌆𒈤𒀀𒄿𒅎𒌆𒈤𒀀𒂉𒀀𒂉𒅎𒈠𒃻
𒋼𒇲𒂊𒉈𒍮𒀀𒈾𒄿𒅎𒆪𒁉𒌍
𒂁𒍀𒐌𒂊𒂵𒈬𒌧𒌤𒌍𒀀𒀭
𒐌𒀀𒀭...<unk>𒊏𒁶𒊕𒈬𒌧𒁕𒉺𒄀𒉈
𒉺𒇻𒉈𒄀𒁍𒄀𒁲𒁕𒅆𒉌𒋗𒉡𒈬𒌧𒋳𒄀𒉈
𒅆𒈬𒌧𒅆𒅔𒁇𒅆𒌀𒀀𒅗
𒅗𒄿𒉈𒉈𒅗𒀚𒍼𒂵
𒅗𒄿𒉈𒌤𒅗𒉆𒋳𒋳𒂵
𒇷𒂠𒉐𒈬𒀭𒍢𒂗
𒆬𒀭𒈹𒆤𒁻𒁀𒀭𒌉𒍣𒁕𒋗𒉈𒉈𒀀𒅔𒈾𒋧
𒇽𒂊𒉈𒇽𒈬𒌧𒉈𒁻𒌍𒀀𒀭
𒇽𒀭𒌉𒍣𒈬𒌧𒅆𒁻𒌍𒀀𒀭
𒌑𒉡𒍪𒈨𒌍𒀀𒉡𒍪𒈨𒌍
𒍥𒁾𒁾𒁀𒉡𒅥𒈨𒌍
𒀀𒁄𒁄𒀀𒉡𒅘𒅘𒈨𒌍
𒌫𒁮𒃻𒄭𒄀𒂠𒉡𒋛𒄀𒌍
𒌉𒃻𒆯𒆯𒁕𒉈𒉡𒋢𒌒𒈨𒌍
𒌉𒇽𒄭𒌒𒋫𒁀𒊏𒀭𒍣𒄀𒌍
𒂍𒄄𒀀𒂍𒌰𒊏𒅗𒌝𒋫𒀭𒌓𒁺𒌍
𒀭𒌉𒍣𒉈𒀀𒅆𒅎𒁕𒅆𒊒𒅊𒅊𒉌𒂷𒂷
𒄨𒂊𒀭𒌓𒊏𒀭𒂠𒋗𒉌𒁀𒀭𒈾𒍣
𒀭𒌓𒊩𒌓𒂔𒈬𒈨𒂗𒂷𒂊𒊩𒍑𒁲𒍪𒈨𒂗
𒂍𒂼𒍪𒂠𒉌𒅍𒊒𒈨𒂗
𒂍𒀭𒎏𒃲𒂠𒂵𒅍𒊒𒈨𒂗
𒋗𒈬𒋗𒈲𒀀𒅇𒈬𒉌𒅔𒋧
𒄊𒈬𒄊𒈲𒀀𒅇𒈬𒉌𒅔𒋧
𒋼𒇲𒈬𒂵𒁀𒁕𒋼𒀀𒉆𒈬𒌧𒄩𒍝𒉈
...𒋗𒁀𒀭𒅆𒅔𒋾
...
...𒈲𒀀𒈬𒂊𒉌𒋧
...𒄊𒈲𒀀𒈬𒂊𒉌𒋧
...𒁀𒉌𒋼𒀀
...𒁹𒁶
...
𒆬𒀭𒈹𒆤...𒊮𒂵𒉌𒉆<unk>
𒆬𒀭𒈹𒆤𒈬𒌓𒈾𒉌𒀀𒅆𒍼𒉌𒋁𒋁
...𒊮𒂵𒉌...
...𒁮𒉌...𒀉𒈾...
...<unk>...
...
𒌑𒍤𒆸𒉌𒁍𒊑𒌑𒍤𒆸𒉌𒍢𒂊
𒁮𒇽𒌫𒍪𒉈𒉈...𒈨𒁮𒆗𒆷𒈬
𒌉𒇽𒌫𒍪𒉈𒉈𒈿𒀀𒈨𒌉𒆗𒆷𒈬
...𒈨𒀀𒀭𒈬𒌧<unk>𒂊
...𒈨𒀀𒀭𒈬𒌧<unk><unk>...𒂊
...𒀭𒈹𒊏𒅗𒈬𒈾𒌤𒂊
...𒇽𒍪...𒀀𒈾𒀀𒀭𒃻𒁀𒈬𒌝
...𒉏𒂊𒈬𒈾𒉌𒅁𒄄𒄄
...𒁀𒀊𒅆𒊒𒉈𒂗𒃻𒁀𒀀𒊏𒁀𒂊
...𒂵𒈬𒌧𒌋𒌆𒌋𒌆
𒉏𒂊𒆬𒀭𒈹𒆤...
𒆠𒂖𒀭𒈹𒆤𒉏𒂊𒉆𒈬𒉌𒌈𒋻𒊑
𒂍𒁉𒀀𒅗𒌓𒅗𒁇<unk>𒅘𒀀𒆤...
𒂅𒈬𒇽𒆬𒍪𒆤𒉈𒁶𒉆...
...𒀭𒈹𒆤𒄯...
...𒀀𒅆𒅎𒋁𒋁
𒎐𒅎𒈠𒁺𒋗𒂠𒈬𒁕𒀊𒋛
𒉌𒉈𒂠𒈨𒇷𒂊𒀀...𒈬
𒍝𒂊𒈬<unk>𒀀𒀭𒎐𒍪𒈬<unk>𒀀𒀭
𒌓𒍝𒂊𒀠𒁲𒁲𒂊𒌓𒁉...
𒌓𒎐𒍪𒀠𒁲𒁲𒂊𒌓𒁉...
𒆬𒀭𒈹𒆤𒀭𒌉𒍣𒊕𒁉𒂠...
𒆬𒀭𒎏𒆠𒃲𒆷𒆤
𒍠𒊩𒍪𒄭𒂵𒀀𒀭